Diari Oficial de la Generalitat Valenciana


Sumari del DOGV 5645, del 22-11-2007 (2007/14803)

ORDRE de 19 de novembre de 2007, del conseller de Presidència i vicepresident primer del Consell, per la qual desplega el Reglament Orgànic i Funcional de la Conselleria de Presidència.
-----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2007/11/19/(1)/dof/vci/html**

### Dades del document

Número de DOGV
:   5645

Data del DOGV
:   22-11-2007

Secció del DOGV
:   I. DISPOSICIONS GENERALS

Número del document
:   2007/14447


Data del document
:   19-11-2007

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * Conselleria de Presidència
    * reglament intern
    * administració regional
    * legislació

ORDRE de 19 de novembre de 2007, del conseller de Presidència i vicepresident primer del Consell, per la qual desplega el Reglament Orgànic i Funcional de la Conselleria de Presidència. [2007/14363]  
Una vegada determinades les conselleries en què s'estructura l'administració de la Generalitat i les distintes secretaries autonòmiques que la integren, el Decret 92/2007, de 6 de juliol, del Consell, ha establit l'estructura orgànica bàsica de la Presidència i de les conselleries de la Generalitat.  
En desplegament del reglament, i atenint-se al que disposa l'article 64 de la Llei del Consell, mitjançant el Decret 115/2007, de 27 de juliol, del Consell, s'ha aprovat el Reglament Orgànic i Funcional de la Presidència de la Generalitat i el de la conselleria de Presidència.  
Determinades en el reglament les funcions que s'atribuïxen als òrgans superiors i al nivell directiu que componen la conselleria de Presidència, així com les unitats administratives de rang superior que s'adscriuen a cada un d'ells, resulta necessari establir, en desplegament del decret esmentat, l'estructura i les funcions del seu nivell administratiu.  
En conseqüència, en compliment del que establix la disposició final segona del decret esmentat, i de conformitat amb el que disposen els articles 28, lletra e), i 65 de la Llei 5/1983, de 30 de desembre, del Consell,   
ORDENE  
CAPÍTOL I  
De les unitats administratives dependents del conseller   
de Presidència i vicepresident primer del Consell  
Article 1  
Sota la dependència directa del conseller de Presidència i vicepresident primer del Consell, estan adscrits:   
- El Gabinet del conseller.  
- El Gabinet Tècnic.  
Article 2  
El Gabinet del conseller de Presidència i Vicepresident Primer del Consell com a òrgan de suport i assistència immediata al conseller, exercirà les funcions que este li encomane.  
Article 3  
El Gabinet Tècnic, amb rang d'àrea, és la unitat administrativa que, sota la dependència directa del titular del departament, exercix les funcions concernents a documentació, comunicació i seguiment parlamentari dels assumptes relacionats amb la conselleria i la vicepresidència primera del Consell.  
CAPÍTOL II  
De la Secretaria Autonòmica de Política Institucional  
Article 4  
Per al compliment de les seues funcions, de la Secretaria Autonòmica de Política Institucional dependran els centres directius i les unitats administratives que s'hi integren, les quals s'indiquen en la secció 1ª del capítol VI de la present ordre.  
CAPÍTOL III  
De la Secretaria Autonòmica de Cohesió Territorial  
Article 5  
De la Secretaria Autonòmica de Cohesió Territorial dependran els centres directius i les unitats administratives que es recullen en la secció 2ª del capítol VI d'esta ordre.  
CAPÍTOL IV  
De la Secretaria Autonòmica de Relacions amb l'Estat   
i amb la Unió Europea  
Article 6  
A la Secretaria Autonòmica de Relacions amb l'Estat i amb la Unió Europea correspon dirigir i coordinar els centres directius i les unitats administratives que s'hi integren, les quals s'enumeren en la secció 3ª del capítol VI d'esta ordre.  
CAPÍTOL V  
De la Sotssecretaria  
Article 7  
Per a l'execució de les funcions que té assignades la Sotssecretaria respecte a la Presidència i a la conselleria de Presidència, s'hi adscriu la Secretaria General Administrativa.   
Article 8  
Als efectes de prestar suport directe al titular de la Sotssecretaria i atendre tots els servicis generals de la Presidència i de la conselleria de Presidència, la Secretaria General Administrativa s'estructura en els servicis següents:  
1. Servici de Coordinació, Règim Jurídic i Personal, al qual corresponen les funcions següents:  
a) Supervisió i remissió dels expedients d'assumptes que hagen d'elevar-se a la Comissió de Secretaris Autonòmics i Sotssecretaris, així com al Consell per a la seua aprovació o coneixement.  
b) Coordinació i impuls de la tramitació de projectes normatius i convocatòries de subvencions i ajudes.  
c) Tramitació de recursos administratius i d'expedients de responsabilitat patrimonial.  
d) Coordinació d'accions, processos, estructures i mètodes de treball, així com de procediments administratius i instruments de gestió.  
e) Gestió del personal tramitant les seues incidències.  
f) Confecció de nòmines i incidències de les mateixes.  
g) Preparar les relacions de llocs de treball i les seues actualitzacions.  
h) Conservar i custodiar els expedients personals dels empleats públics.  
i) Tramitar els procediments disciplinaris.  
j) Tramitar les reclamacions administratives prèvies a l'exercici d'accions laborals.  
k) Qualssevol altres funcions relatives a matèria de personal.  
2. Servici de Contractació i Gestió Administrativa, al qual corresponen les funcions següents:  
a) Estudi, preparació, formulació i seguiment de l'execució dels expedients de contractació.  
b) Gestió de servicis logístics de subministrament, servicis i d'emmagatzemament.  
c) Coordinació, impuls i seguiment dels convenis de col·laboració que es pretenguen subscriure.  
d) Gestió, control i coordinació del manteniment d'obres i instal·lacions.  
e) Organització de l'arxiu i registre general d'entrada i eixida de documents.  
3. Servici de Gestió economicopressupostària, al qual corresponen les funcions següents:  
a) Realitzar la planificació i la programació econòmica.  
b) Control i seguiment de l'execució pressupostària.  
c) Tramitar les modificacions pressupostàries.  
d) Elaboració de l'avantprojecte de pressupostos.  
e) Tramitació i supervisió de tots els expedients que comporten despeses.  
4. Servici d'Informàtica, al qual correspon:  
a) Implantació de sistemes i tecnologies de la informació.  
b) La normalització de procediments que tinguen incidència en els sistemes d'informació.  
c) L'assessorament i el suport informàtic.  
d) Vetlar pel compliment de la normativa sobre tractament de dades de caràcter personal i coordinar les actuacions en este camp.  
e) Qualsevol altra funció relativa a sistemes o processos informàtics.  
CAPÍTOL VI  
De les direccions generals  
Secció 1ª  
De les direccions generals dependents de la   
Secretaria Autonòmica de Política Institucional  
Subsecció 1ª  
De la Direcció General de Relacions amb  
 les Corts i Secretariat del Consell  
Article 9  
1. La Direcció General de Relacions amb les Corts i Secretariat del Consell s'estructura en les unitats administratives següents:   
- Àrea de Relacions amb les Corts.  
- Àrea de la Secretaria Administrativa del Consell.  
- Àrea de Publicacions.  
2. Així mateix, depenent directament del titular de la direcció general, s'hi adscriu el Servici d'Assessorament i Suport, que realitza les funcions següents:  
a) Assessorament tècnic a la direcció general en les matèries de la seua competència.  
b) Anàlisi, seguiment i recopilació d'informació en els assumptes de l'àmbit de la direcció general.  
c) Estudi dels assumptes relacionats amb la gestió economicoadministrativa de la direcció general i proposta per a la seua tramitació als òrgans competents de la conselleria de Presidència.  
d) Preparació d'informes sobre assumptes d'interés per al centre directiu.  
Article 10  
Depenent de l'Àrea de la Secretaria Administrativa del Consell, s'adscriu el Servici de Govern, que realitzarà les funcions següents:   
a) Revisió i anàlisi jurídica dels assumptes a sotmetre a la consideració del Consell.  
b) Elaboració de l'ordre del dia i preparació de la documentació de les reunions del Consell i de la Comissió de Secretaris Autonòmics i Sotssecretaris.   
c) Formalització i comunicació dels decrets i acords aprovats pel Consell.  
d) Gestió de la publicació en el Diari Oficial de la Comunitat Valenciana (DOCV) dels decrets i acords aprovats pel Consell.  
e) Confecció de les actes de les reunions del Consell i de la seua comissió preparatòria.  
f) Tramitació al Consell Jurídic Consultiu de la Comunitat Valenciana de les actes i disposicions generals adoptats pel Consell.  
g) Gestió del Registre de Convenis.  
Article 11  
Adscrit a l'Àrea de Publicacions, el Servici de Gestió Documental del Diari Oficial de la Comunitat Valenciana, desenvoluparà les funcions següents:   
a) Control i classificació dels documents rebuts per a la seua publicació en el DOCV.  
b) Comprovació i exigència del compliment dels requisits establits en la normativa reguladora del DOCV.  
c) Tramitació de les insercions en el DOCV i resolució de les incidències que es plantegen.  
d) Seguiment de les publicacions en el DOCV.  
Subsecció 2ª  
De l'Advocacia General de la Generalitat  
Article 12  
De conformitat amb el que establix l'article 2 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat, l'Advocacia General de la Generalitat s'estructura en els òrgans i unitats administratives següents:  
- L'Advocat General de la Generalitat.  
- La Direcció General de l'Advocacia General de la Generalitat.  
- La Direcció dels Servicis Contenciosos, amb el rang d'àrea.  
- La Direcció dels Servicis Consultius, amb el rang d'àrea.  
- El Gabinet d'Estudis, amb el rang d'àrea.  
Article 13  
1. La Direcció dels Servicis Contenciosos exercix les funcions establides en l'article 4 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
2. Per al compliment, el desplegament i l'execució de les seues funcions, de la Direcció dels Servicis Contenciosos, depén el Servici de Gestió i Coordinació dels Servicis Contenciosos, al qual correspon:  
a) La tramitació i la gestió administrativa de l'atorgament de les autoritzacions dirigides a la iniciació d'accions judicials en nom de la Generalitat, desistiment dels procediments iniciats o aplanament davant les demandes formulades de contrari.  
b) La tramitació i la gestió administrativa dels convenis que l'Advocacia de la Generalitat subscriga amb les societats i les fundacions de la Generalitat i amb les entitats locals de la Comunitat Valenciana que en tinguen com a objecte la representació i la defensa en judici.  
c) La tramitació i la gestió administrativa de l'assistència lletrada d'autoritats i personal al servici de la Generalitat, així com, si és el cas, de particulars per raons d'interés general.  
d) La tramitació i la gestió processal de les costes derivades dels procediments judicials en què haja estat part la Generalitat.  
e) Control i seguiment de l'execució de les sentències recaigudes en procediments judicials en què haja intervingut la Generalitat.  
f) Qualssevol altres funcions de finalitat anàloga que li siguen encomanades pel director dels Servicis Contenciosos.  
Article 14  
La Direcció dels Servicis Consultius exercirà les funcions establides en l'article 5 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
Article 15  
1. El Gabinet d'Estudis exercirà les funcions establides en l'article 6 del Decret 84/2006, de 16 de juny, del Consell, pel qual s'aprova el Reglament de l'Advocacia General de la Generalitat.  
2. Per al compliment, el desplegament i l'execució de les seues funcions, del Gabinet d'Estudis depén el Servici de Gestió i Coordinació juridicoadministrativa, al qual correspon:  
a) La tramitació i la gestió administrativa dels informes, els dictàmens o els estudis que siguen encomanats al Gabinet d'Estudis.  
b) L'organització i la supervisió d'activitats que tinguen com a finalitat el coneixement i la difusió de matèries d'índole jurídica, així com d'aquelles activitats dirigides a la formació i el perfeccionament dels advocats de la Generalitat en coordinació, si és el cas, amb l'Institut Valencià d'Administració Pública i altres centres de formació de funcionaris, universitats i col·legis professionals.  
c) La gestió del registre, l'arxiu, l'estadística, la biblioteca, les publicacions i els sistemes informàtics de l'Advocacia General de la Generalitat.  
d) Qualssevulla altres funcions d'anàloga finalitat que hi encomane el director del Gabinet d'Estudis.  
Subsecció 3ª  
De la Direcció General de Coordinació  
Article 16  
De l'Àrea de Coordinació depén el Servici de Coordinació i Organització, al qual corresponen les comeses següents:  
a) Suport en les funcions de coordinació que el departament té assignades.  
b) Organització i gestió del Registre d'Òrgans Col·legiats de la Generalitat i aquells en què la Generalitat tinga representació.  
Secretariat administratiu dels òrgans col·legiats de la Generalitat.  
c) Elaboració d'informes i seguiment dels plans generals i sectorials que elaboren els distints departaments que conformen l'administració de la Generalitat.  
d) Organització i gestió interna de les funcions que té encomanades l'àrea de què depén.  
Secció 2ª  
De les direccions generals dependents de la   
Secretaria Autonòmica de Cohesió Territorial  
Subsecció 1ª   
De la Direcció General de Cohesió Territorial  
Article 17  
De la Direcció General de Cohesió Territorial depén l'Àrea d'Administració Local, la qual, per a l'exercici de les funcions que té assignades, s'estructura en els servicis següents:  
1. Servici d'Assessorament Municipal i Gestió d'Habilitats Estatals, el qual durà a terme les funcions següents:  
a) Prestar assessorament jurídic a les entitats locals com a suport a la seua gestió.  
b) Gestionar les competències dels funcionaris d'administració local amb habilitació de caràcter estatal, i concretament les següents:  
- Creació, classificació i supressió de llocs de treball reservats a funcionaris amb habilitació de caràcter estatal.  
- Convocatòria de l'oferta d'ocupació de places vacants reservades a funcionaris amb habilitació de caràcter estatal.  
- Selecció dels funcionaris amb habilitació de caràcter estatal conforme als títols acadèmics requerits i programes mínims aprovats reglamentàriament pel Ministeri d'Administracions Públiques.  
- Establir les bases del concurs ordinari de provisió de llocs de treball dins l'àmbit territorial de la Comunitat Valenciana, així com el percentatge de puntuació que correspon als mèrits generals, els mèrits corresponents al coneixement de les especialitats d'organització territorial de la Comunitat Valenciana i del dret propi i els mèrits específics directament relacionats amb les característiques del lloc.  
- Coordinació de les adjudicacions del concurs ordinari de provisió de llocs de treball i posterior publicació en el Diari Oficial de la Comunitat Valenciana.  
- Valoració i reconeixement dels mèrits de determinació autonòmica en els concursos per a la seua provisió definitiva.  
- Provisió temporal dels llocs reservats a habilitats estatals, nomenaments provisionals; comissions de servici; acumulacions; nomenaments interins i nomenaments accidentals.  
c) Designar el representant de la Generalitat en els tribunals que, per a la selecció i la provisió de llocs de treball, convoque cada entitat local.  
2. Servici de Règim Local, al qual correspondran les funcions següents:  
a) Estudiar i, si és el cas, proposar la impugnació dels actes i acords que les entitats locals han de remetre a la Generalitat.  
b) Tramitar les declaracions d'urgent ocupació, en els procediments d'expropiació forçosa aprovats per les entitats locals de la Comunitat Valenciana.  
c) Gestionar els expedients en matèria de béns de les entitats locals.  
d) Gestionar la base de dades oficials de les entitats locals de la Comunitat Valenciana.  
e) Tramitar els expedients d'heràldica i vexil·lologia, assistint en les seues funcions el Consell Tècnic d'Heràldica i Vexil·lologia.  
d) Gestionar els procediments relatius a l'alteració de la denominació dels municipis de la Comunitat Valenciana.  
e) Tramitar la sol·licitud de dictamen facultatiu de les corporacions locals al Consell Jurídic Consultiu de la Comunitat Valenciana.  
3. Servici d'Organització Territorial i Coordinació, que desenvoluparà les funcions següents:  
a) Estudi, investigació i divulgació en matèria de règim local i organització territorial.  
b) Gestionar l'elaboració de projectes normatius en matèria de règim local, en especial el Pacte Local.  
c) Gestionar les directrius emanades de la Direcció General de Cohesió Territorial relatives a la coordinació amb altres administracions públiques amb competència en matèria de règim local.  
d) Gestionar les iniciatives de la Direcció General de Cohesió Territorial dirigides a promoure l'associacionisme municipal.  
e) Tramitar els procediments relatius a organització i demarcació territorial, entitats locals menors i àrees metropolitanes.  
f) Gestionar les subvencions a càrrec del Fons de Cohesió Territorial i a mancomunitats.  
g) Gestionar la base de dades CIVIS.  
h) Coordinar el Pla de Revitalització de les Comarques d'Interior.  
4. Servici d'Actuacions Concertades, que tindrà les comeses següents:  
a) Gestionar el seguiment i l'execució, en tots els seus tràmits, de les subvencions corresponents tant a les convocatòries d'ajudes per als plans de millora municipals com a convenis de col·laboració o resolucions de concessió per a actuacions amb entitats locals i altres entitats amb personalitat jurídica, en les matèries següents:  
- Construcció i rehabilitació d'equipaments comunitaris públics i privats.  
- Restauració, rehabilitació i posada en valor d'edificis singulars i de l'arquitectura històrica.  
- Urbanització, rehabilitació, conservació, renovació, implantació de vials i la resta d'infraestructures urbanes, espais lliures, parcs i jardins, i millora de l'accessibilitat en el medi urbà, en els centres històrics, barris desfavorits, àrees degradades i cascos urbans.  
- Adquisició d'immobles o sòl per a executar qualsevol de les actuacions anteriors.  
- Altres que se li encomanen o que resulten atribuïdes per disposicions legals o reglamentàries.  
b) Elaborar propostes d'actuacions concertades amb administracions i altres organismes i convocatòries de subvenció en les matèries esmentades abans, així com el seu seguiment pressupostari.  
c) Informar o revisar plans i projectes tècnics, el seguiment de l'execució de les actuacions i les obres amb les seues incidències i modificacions, així com la revisió de les certificacions d'obres i la tramitació dels pagaments.  
Subsecció 2ª  
De les delegacions del Consell  
Article 18  
Les delegacions del Consell de la Generalitat a Alacant, Castelló i València exerciran les funcions establides per l'article 31 del Reglament Orgànic i Funcional de la Presidència i de la conselleria de Presidència, en el seu àmbit territorial respectiu.  
Per a exercir-les, se'ls adscriuran els llocs de treball que calguen.  
Subsecció 3ª  
De les subdelegacions del Consell  
Article 19  
Per al compliment de les comeses que tenen assignades, a les subdelegacions del Consell s'adscriuran els llocs de treball que s'establisca en la Relació de Llocs de Treball de la conselleria de Presidència.  
Secció 3ª  
De les direccions generals dependents de la   
Secretaria Autonòmica de Relacions amb   
l'Estat i amb la Unió Europea  
Subsecció 1ª  
De la Direcció General de Relacions Externes  
Article 20  
Per a l'execució de les funcions assignades, la Direcció General de Relacions Externes s'estructura en l'Àrea de Relacions Externes i l'Àrea de Relacions amb l'administració General de l'Estat i de les Comunitats Autònomes.   
Article 21  
De l'Àrea de Relacions Externes depén el Servici de Relacions Externes, al qual corresponen les funcions següents:  
a) La promoció i la coordinació de la cooperació interregional.  
b) L'elaboració d'estudis i informes sobre altres regions i països tercers, així com sobre les seues relacions amb la Comunitat Valenciana.  
c) La coordinació de la participació en projectes internacionals que pel seu caràcter horitzontal impliquen a més d'un departament.  
d) El seguiment de la normativa supranacional amb repercussions a la Comunitat Valenciana.  
e) Prestar suport tècnic a les funcions de representació institucional de la Generalitat en l'exterior.  
f) Informació i assessorament a altres departaments de la Generalitat, les administracions locals de la Comunitat Valenciana, empreses i societats públiques sobre polítiques i accions de projecció exterior.  
g) Dur a terme accions de formació, informació i divulgació sobre l'acció exterior de la Generalitat.  
h) Promoció, seguiment i gestió de convenis i acords de cooperació amb institucions i regions no espanyoles.  
Subsecció 2ª   
De la Delegació de la Comunitat Valenciana a Brussel·les  
Article 22  
A la Delegació de la Comunitat Valenciana a Brussel·les, per al compliment de les comeses que té assignades, li seran adscrits els llocs de treball que així s'establisca en la Relació de Llocs de Treball de la conselleria de Presidència.  
Subsecció 3ª   
De la Delegació de la Comunitat Valenciana a Madrid  
Article 23  
A la Delegació de la Comunitat Valenciana a Madrid, a fi d'atendre a les funcions que té atribuïdes en el Reglament Orgànic i Funcional, li seran adscrits els llocs de treball que així s'establisca en la Relació de Llocs de Treball de la conselleria de Presidència.  
DISPOSICIÓ FINAL  
La present ordre vigirà l'endemà de la publicació en el Diari Oficial de la Comunitat Valenciana.  
València, 19 de novembre de 2007  
El conseller de Presidència i vicepresident primer del Consell,  
VICENTE RAMBLA MOMPLET


Còpia Permalink ELI